Imtella' Marzu 8, 2021 - Aġġornata 8 Ta' Marzu, 2021 6:55am Din hija ħarsa ħafifa lejn il-ġurnali ppubblikati llum it-Tnejn 8 ta' Marzu 2021. Fl-ewwel paġna ta' Times of Malta insibu ritratt tal-Papa Franġisku jżur il-fdalijiet tal-knisja ddedikata lill-Immakulata Kunċizzjoni f'Mosul fin-naħa ta' fuq tal-Iraq. Il-ġurnal jgħatina wkoll storja li tgħid li ġenituri barranin li ilhom għal sena sħiħa jippruvaw iġibu dokumenti tal-identità ta' uliedhom, issa qegħdin jiffaċċjaw miżati tal-iskola li jlaħħqu l-eluf ta' ewro. Storja oħra fl-ewwel paġna ta' The Times tgħid li l-ex Kap Eżekuttiv tal-Awtorità tal-Gaming, Heathcliff Farrugia qed jiffaċċja akkużi kriminali wara investigazzjoni dwar influwenzi għall-gwadann ekonomiku ma' Yorgen Fenech. Fil-faċċata ta' l-Orizzont insibu ritratt tal-Prim Ministru Robert Abela u martu Lydia waqt attività politika fil-Mosta li matulha qal fost oħrajn li wara li nieda r-riforma fil-kera residenzjali, il-Gvern jinsab fl-aħħar preparamenti biex iniedi riforma fil-kera agrikola. Insibu wkoll intervista mal-Ministru tar-Riċerka, l-Innovazzjoni u l-Koordinazzjoni tal-Istrateġija Wara l-Covid-19, Owen Bonnici dwar l-istrateġija soċjali, ta' sostenibbilità u ta' resiljenza ekonomika. Jgħid li ma rridux immorru biss għal li konna, iżda għal verżjoni aħjar. Fl-ewwel paġna ta' The Malta Independent ukoll insibu ritratt tal-Papa Franġisku jżur il-fdalijiet ta' knejjes f'Mosul fin-naħa ta' fuq tal-Iraq. Il-ġurnal jgħatina wkoll storja li tgħid li reġġgħu tfaċċaw pjani biex isir żvilupp mill-ġdid ta' fabbrika tal-isplussiv li m'għadhiex tintuża f'art barra miż-żona tal-iżvilupp, biex minflokha jsir żvilupp turistiku. Storja oħra fl-ewwel paġna tikkwota lill-Ministru għat-Turiżmu Clayton Bartolo jgħid li l-pjan ta' Malta hu li tlaqqam kemm jista' jkun nies biex il-pajjiż isir viabbli bħala destinazzjoni turistika. Fil-faċċata ta' In-Nazzjon insibu ritratt tal-Kap tal-Oppożizzjoni Bernard Grech u martu AnneMarie waqt konferenza organizzata mill-Partit Nazzjonalista bit-tema Indaqs li matulha Dr Greh qal fost oħrajn li jekk il-mara tasal fejn jixirqilha, tkun waslet is-soċjetà kollha. Insibu wkoll referenza għall-istħarriġ tal-opinjoni pubblika kkummissjonat mill-gazzetta MaltaToday u ppubblikat ilbieraħ li juri li kompla jonqos id-distakk fl-appoġġ bejn il-Prim Ministru u l-Kap tal-Oppożizzjoni.